***З А П О В Е Д***

***№ АС – 515***

***гр. С о ф и я, 13 ноември 2020 г.***

На основание чл.80, ал.1, т.1 от Закона за съдебната власт във връзка с необходимостта от създаване на организация за приемане и разглеждане на заявления, свързани със създаване на потребителски профили и предоставяне на достъп до електронни дела в Единия портал за електронно правосъдие (ЕПЕП),

***Н А Р Е Ж Д А М:***

**І. Служителите в административна служба „Регистратура“** да регистрират в деловодната система подадено лично или чрез упълномощен представител с нотариално заверено пълномощно:

- Заявление за регистрация и създаване на личен потребителски профил (заявлението се използва при искане за първоначално създаване на личен потребителски профил).

- Заявление за смяна на потребителското име на личен профил (заявлението се използва при искане за промяна на потребителско име/адрес на електронна поща на личен потребителски профил).

- Заявление за достъп до електронно дело и електронно призоваване (заявлението се използва при искане за получаване на достъп до дело и/или при искане за електронно призоваване на конкретно дело).

- Заявление за отказ от достъп до дело и електронно призоваване (заявлението се използва при искане на прекратяване на личен достъп до дело и/или отказ от електронно призоваване).

- Заявление за прекратяване на достъп на трето лице (заявлението се използва при искане за прекратяване на достъпа до електронно дело на трето лице, различно от заявителя. Такова заявление може да се подаде например, когато страна е сменила своя процесуален представител и желае да ограничи достъпа до делото за стария си представител.

**ІІ. При приемане на заявление по т. І служителите в служба „Регистратура“:**

- извършват проверка на самоличността на заявителя.

- проверяват Е-mail адреса на заявителя за четливост, като при необходимост да се уточнява с подателя.

- в случай, че със заявлението е поискан достъп или електронно призоваване за повече от едно дело, то от заявлението и приложените документи да се направят толкова копия, колкото е броят на цитираните в него дела, като всяко едно от тях се регистрира в деловодната система.

- след регистриране заявленията за достъп до електронно дело, електронно призоваване, за отказ от достъп до дело и/или прекратяване на достъп на трето лице и приложените документи да се изпращат в съответното деловодство за прилагане в папката на съответното дело, за което се отнасят и същите се докладват на съдията-докладчик.

**ІІІ. Съдебните служители от АС „Регистратура“**, в рамките на 1 (един) работен ден:

- да вписват в деловодната система АСУД разпореждане по регистрираното заявление за създаване на личен потребителски профил в ЕПЕП.

- да вписват в деловодната система АСУД разпореждане по регистрираното заявление за смяна на потребителско име на личен профил в ЕПЕП, като отразяват разпореждането и върху подаденото заявление.

- да съхраняват заявленията за създаване на личен профил и/или смяна на потребителско име на личен профил.

**ІV.** **Правото на достъп до електронните съдебни дела** може да се предостави на страните по делото, техните представители, определени по силата на закона или чрез упълномощаване и държавни органи в рамките на тяхната компетентност.

**V. Съдията-докладчик** **по** **съответното дело да извършва преценка за:**

- предоставяне на достъп, като срокът за обработка на всяко заявление е 5 (пет) работни дни от датата на подаване му.

- отнемане на достъп и отказ от електронно призоваване, като срокът за обработка на всяко заявление е 1 (един) работен ден от датата на подаването му.

- разпореждането на съдията-докладчик по делото се отразява в деловодната система от съответния съдебен деловодител.

**VI. Образците на заявленията са част от Правилата за достъп до електронни съдебни дела в Единния портал за електронно правосъдие на Висшия съдебен съвет на Република България, утвърдени с решение на ВСС по протокол № 10 от 25.02.2016 г. и са публикувани в ЕПЕП.**

*Препис от заповедта да се връчи на заместник-председателите на Софийски районен съд, на съдебния администратор, началник служба „Регистратура и на ръководителите на АС „Съдебно деловодство“, както и да се съобщи по електронен път на всички съдии.*

*Заповедта да бъде публикувана на интернет-страницата на Софийски районен съд, както и копия от нея да бъдат поставени на видни места в сградите на съда.*

***Председател на Софийски районен съд:***

***\_\_\_\_\_\_\_\_\_\_\_\_\_\_\_\_\_\_\_\_\_\_***

***/съдия Александър Ангелов/***